Foto’s: Drie sterf in gru-botsingDie motor se wrak. Foto: Verskaf Drie mense is Dinsdag in die vroeë oggendure in ŉ gru-botsing in Mpumalanga dood. Moeti Mmusi, woordvoerder van die provinsiale departement van gemeenskapsveiligheid, het gesê die botsing het omstreeks 03:40 op die R40-pad naby Dwarsloop plaasgevind. “Die bestuurder van ŉ sedan het na bewering beheer oor die voertuig verloor, waarna die voertuig die pad verlaat en teen ŉ boom gebots het,” het Mmusi gesê. Volgens Mmusi was die trefslag so erg dat die voertuig in twee geskeur het. “Die bestuurder sowel as die twee passasiers wat in die voertuig was, is op die toneel dood.” Mmusi het gesê die bestuurder het voor die botsing passasiers in Shatale afgelaai en was op pad terug na Sabie toe die ongeluk plaasgevind het. Die polisie ondersoek die presiese omstandighede rakende die botsing.